**การเลือกตั้งคณะกรรมการประกันสังคม พ.ศ. 2566** กำหนดให้มีขึ้นในวันอาทิตย์ที่ 24 ธันวาคม พ.ศ. 2566 เพื่อเลือกผู้แทนฝ่ายนายจ้างและผู้แทนฝ่ายผู้ประกันตน ฝ่ายละ 7 คน เป็นกรรมการในคณะกรรมการประกันสังคม ถือเป็นการเลือกตั้งคณะกรรมการประกันสังคมครั้งแรก นับตั้งแต่การออกพระราชบัญญัติประกันสังคม (ฉบับที่ 4) พ.ศ. 2558 ซึ่งระบุให้ผู้แทนฝ่ายนายจ้างและผู้แทนฝ่ายประกันตนมาจากการเลือกตั้ง หากนับตามจำนวนผู้มีสิทธิเลือกตั้ง การเลือกตั้งครั้งนี้จะเป็นการเลือกตั้งใหญ่สุดเป็นอันดับที่ 2 รองจากการเลือกตั้งสมาชิกสภาผู้แทนราษฎรไทยเป็นการทั่วไป เนื่องจากผู้มีสิทธิเลือกตั้งต้องเป็นนายจ้างที่ขึ้นทะเบียนกับสำนักงานประกันสังคม หรือเป็นผู้ประกันตนตามมาตรา 33 มาตรา 39 และมาตรา 40 ของ พ.ร.บ.ประกันสังคม ซึ่งมีจำนวนมากกว่า 20 ล้านคน อย่างไรก็ตาม มีจำนวนผู้ลงทะเบียนใช้สิทธิเลือกตั้งทั้งสิ้น 949,818 คน จากที่สำนักงานประกันสังคมตั้งเป้าหมายไว้ที่ 1,000,000 คน

เบื้องหลัง
----------

การเลือกตั้งคณะกรรมการประกันสังคมเกิดขึ้นหลังจากคณะรัฐมนตรีไทย คณะที่ 61 โดยความเห็นชอบของสภานิติบัญญัติแห่งชาติ ภายใต้คณะรักษาความสงบแห่งชาติ (คสช.) ออกพระราชบัญญัติประกันสังคม (ฉบับที่ 4) พ.ศ. 2558 ซึ่งระบุไว้ในมาตรา 8 ให้ผู้แทนฝ่ายนายจ้างและผู้แทนฝ่ายประกันตนมาจากการเลือกตั้ง

วันที่ 5 พฤศจิกายน พ.ศ. 2558 พล.อ.ประยุทธ์ จันทร์โอชา นายกรัฐมนตรีในขณะนั้น ในฐานะหัวหน้า คสช. ได้ออกคำสั่งฉบับที่ 40/2558 ให้คณะกรรมการประกันสังคมยุติการปฏิบัติหน้าที่ และงดการบังคับใช้บางมาตราที่เกี่ยวข้องกับการเลือกตั้งในพระราชบัญญัติดังกล่าว พร้อมแต่งตั้งคณะกรรมการประกันสังคมชุดใหม่ โดยมีกำหนดวาระการทำงานสองปี

เมื่อครบกำหนดวาระ 2 ปีแล้ว ในวันที่ 15 กุมภาพันธ์ พ.ศ. 2561 วิษณุ เครืองาม รองนายกรัฐมนตรีในขณะนั้น ได้หารือร่วมกับตัวแทนของกระทรวงแรงงาน เกี่ยวกับการเลือกตั้งคณะกรรมประกันสังคมที่จะเกิดขึ้น ที่ประชุมเห็นว่า ควรให้คณะกรรมการประกันสังคมชุดปัจจุบันยังคงปฏิบัติหน้าที่ต่อไป เนื่องจากการเลือกตั้งอาจขัดคำสั่ง คสช. ที่ห้ามดำเนินกิจกรรมทางการเมือง

วันที่ 9 กรกฎาคม พ.ศ. 2562 ซึ่งเป็นช่วงเวลาก่อนที่ คสช. จะสิ้นสุดลงหลังการเข้ารับหน้าที่ของคณะรัฐมนตรีไทย คณะที่ 62 พล.อ.ประยุทธ์ ในฐานะหัวหน้า คสช. ได้ออกคำสั่งฉบับที่ 9/2562 เรื่อง การยกเลิกประกาศ คสช. คำสั่ง คสช. และคำสั่งหัวหน้า คสช. บางฉบับที่หมดความจำเป็น ซึ่งคำสั่งฉบับนี้เป็นมีการระบุให้ยกเลิกคำสั่งหัวหน้า คสช. ฉบับที่ 40/2558 ซึ่งใช้แต่งตั้งคณะกรรมการและที่ปรึกษารวม 4 ชุด ยกเว้นคณะกรรมการประกันสังคมที่ยังคงปฏิบัติหน้าที่ต่อไปก่อน และกำหนดให้กระทรวงแรงงานจัดทำระเบียบว่าด้วยหลักเกณฑ์และวิธีการเลือกตั้งผู้แทนฝ่ายนายจ้างและผู้แทนฝ่ายผู้ประกันตนให้เสร็จภายใน 2 ปี

วันที่ 8 กรกฎาคม พ.ศ. 2564 ซึ่งครบกำหนด 2 ปีตามคำสั่งหัวหน้า คสช. ดังกล่าว กระทรวงแรงงานได้ออกระเบียบว่าด้วยหลักเกณฑ์และวิธีการเลือกตั้งผู้แทนฝ่ายนายจ้างและผู้แทนฝ่ายผู้ประกันตนเป็นกรรมการในคณะกรรมการประกันสังคม ภายหลังจากการออกระเบียบ ก็ยังไม่มีความคืบหน้าถึงกำหนดการเลือกตั้งที่แน่ชัด และมีการส่งหนังสือเรียกร้องจากเครือข่ายผู้ใช้แรงงานอย่างต่อเนื่อง

จนกระทั่งหลังเปลี่ยนผ่านสู่คณะรัฐมนตรีไทย คณะที่ 63 แล้ว เมื่อวันที่ 29 กันยายน พ.ศ. 2566 พิพัฒน์ รัชกิจประการ รัฐมนตรีว่าการกระทรวงแรงงาน จึงประกาศพร้อมจัดการเลือกตั้งครั้งแรกในวันที่ 24 ธันวาคม พ.ศ. 2566 โดยเมื่อวันที่ 6 ตุลาคม สำนักงานประกันสังคมออกประกาศหลักเกณฑ์ และคุณสมบัติ การเลือกตั้งผู้แทนฝ่ายนายจ้างและผู้แทนฝ่ายผู้ประกันตน อย่างไรก็ตาม ณ วันที่ 27 ตุลาคม ยังมีผู้ประกันตนที่ลงทะเบียนใช้สิทธิเลือกตั้งในครั้งนี้เพียงกว่า 120,000 คน ไม่ถึงจำนวนที่สำนักงานประกันสังคมตั้งเป้าหมายไว้ที่ 1,000,000 คน พริษฐ์ วัชรสินธุ สมาชิกสภาผู้แทนราษฎรแบบบัญชีรายชื่อ พรรคก้าวไกล ในฐานะประธานคณะกรรมาธิการการพัฒนาการเมือง การสื่อสารมวลชน และการมีส่วนร่วมของประชาชน ของสภาผู้แทนราษฎรไทย ชุดที่ 26 จึงนำคณะกรรมาธิการมาร่วมเชิญชวนผู้ประกันตนและนายจ้างลงทะเบียนใช้สิทธิเลือกตั้งคณะกรรมการประกันสังคม ต่อมาเมื่อวันที่ 30 ตุลาคม คณะกรรมการจัดการเลือกตั้งคณะกรรมการประกันสังคมได้มีมติเห็นชอบให้ขยายเวลาการลงทะเบียนใช้สิทธิเลือกตั้ง และการรับสมัครผู้แทนฝ่ายนายจ้างและผู้แทนฝ่ายผู้ประกันตน ออกไปจนถึงวันที่ 10 พฤศจิกายน และเมื่อปิดรับการลงทะเบียนแล้ว มีผู้ลงทะเบียนใช้สิทธิเลือกตั้งจำนวนทั้งสิ้น 949,818 คน แบ่งเป็นฝ่ายผู้ประกันตน 945,609 คน ฝ่ายนายจ้าง จำนวน 4,209 คน และมีผู้สมัครจำนวน 316 คน แบ่งเป็นจากฝ่ายผู้ประกันตน 247 คน และจากฝ่ายนายจ้าง 69 คน

คณะกรรมการประกันสังคม
---------------------

คณะกรรมการประกันสังคม มีทั้งสิ้น 20 คน โดยแบ่งเป็นจากหน่วยงานภาครัฐ จำนวน 6 คน ผู้แทนฝ่ายนายจ้าง และผู้ประกันตน ฝั่งละ 7 คน มีวาระการดำรงตำแหน่งทั้งหมด 2 ปี

### ตำแหน่งประธานคณะกรรมการฯ

* ปลัดกระทรวงแรงงาน

### ตำแหน่งกรรมการ

1. ผู้แทนกระทรวงการคลัง
2. ผู้แทนกระทรวงการพัฒนาสังคมและความมั่นคงของมนุษย์
3. ผู้แทนกระทรวงมหาดไทย
4. ผู้แทนกระทรวงสาธารณสุข
5. ผู้แทนสำนักงบประมาณ
6. ผู้แทนฝ่ายนายจ้าง 7 คน (มาจากการเลือกตั้ง)
7. ผู้แทนฝ่ายผู้ประกันตน 7 คน (มาจากการเลือกตั้ง)

เงื่อนไขผู้มีสิทธิเลือกตั้ง
---------------------------

* ผู้มีสัญชาติไทย
* เป็นผู้ประกันตน ม.33 ม.39 และ ม.40 (ฐานข้อมูลมีจำนวน 20 ล้านคน)
* ขึ้นทะเบียนผู้ประกันตน ไม่น้อยกว่า 6 เดือน ก่อนเดือนที่ก่อนเดือนที่ประกาศจัดวันเลือกตั้ง (เดือน มี.ค. 2566)
* จ่ายสมทบประกันสังคมไม่น้อยกว่า 3 เดือน ภายในระยะเวลา 6 เดือนก่อนเดือนที่ประกาศจัดวันเลือกตั้ง (เดือน มี.ค. 2566)
* ต้องลงทะเบียนเพื่อใช้สิทธิเลือกตั้ง

ผู้สมัครรับเลือกตั้ง
--------------------

### ฝ่ายผู้ประกันตน

รายชื่อกลุ่มและผู้สมัครรับเลือกตั้งคณะกรรมการประกันสังคม ฝ่ายผู้ประกันตน โดยมีการลงสมัครในนามอิสระ หรือกลุ่มต่างๆ

โดยมีผู้สมัครรับเลือกตั้งทั้งสิ้น 247 คน มีคุณสมบัติทั้งสิ้น 228 คน ดังนี้

#### กลุ่มสมาพันธ์สมานฉันท์แรงงานไทย

กลุ่มสมาพันธ์สมานฉันท์แรงงานไทย ลงสมัครฝ่ายผู้ประกันตนทั้งหมด 7 คน นำโดย สาวิทย์ แก้วหวาน ประธานสมาพันธ์ฯ โดยมีดังนี้

| หมายเลข | ชื่อ | หมายเหตุ |
| --- | --- | --- |
| 4 | จตุรงค์ ไพรสิงห์ | ประธานสหพันธ์แรงงานปิโตรเลียม และเคมีภัณฑ์ |
| 6 | ลาเร่ อยู่เป็นสุข | เลขาธิการสมาพันธ์สมานฉันท์แรงงานไทย |
| 10 | สุนทรี เซ่งกิ่ง | ผู้เชี่ยวชาญด้านแรงงานนอกระบบ |
| 11 | เรืองรุ่ง วิเชียรพงษ์ | รองเลขาธิการสมาพันธ์สมานฉันท์แรงงานไทย |
| 19 | ศาสลักษณ์ ศาสตร์บัญชา | นิติกร สำนักงานประกันสังคมจังหวัดกระบี่ |
| 22 | โอสถ สุวรรณ์เศวต | ประธานสหภาพลูกจ้างของรัฐแห่งประเทศไทย |
| 23 | อรอนงค์ นิธิภาคย์ | รองคณบดีคณะเศรษฐศาสตร์  มหาวิทยาลัยรังสิต |

#### กลุ่ม 3 ขอต้องไปต่อ

กลุ่ม 3 ขอต้องไปต่อ ลงสมัครฝ่ายผู้ประกันตนทั้งหมด 5 คน โดยมีดังนี้

| หมายเลข | ชื่อ | หมายเหตุ |
| --- | --- | --- |
| 8 | บูรณ์ อารยพล | เคยเป็นนักเคลื่อนไหว "กลุ่มขอคืนไม่ได้ขอทาน" |
| 21 | บุญเรือง คุ้มคง |  |
| 57 | เลิศชาย สมัย |  |
| 58 | พิทักษ์ชัย จันทร์สมวงษ์ |  |
| 95 | ประสิทธิ์ เพชรแทน |  |

#### กลุ่มประกันสังคมก้าวหน้า

กลุ่มประกันสังคมก้าวหน้า ลงสมัครฝ่ายผู้ประกันตนทั้งหมด 7 คน มีคณะก้าวหน้าเป็นที่ปรึกษา โดยมีดังนี้

| หมายเลข | ชื่อ | หมายเหตุ |
| --- | --- | --- |
| 27 | ษัษฐรัมย์ ธรรมบุษดี | นักวิชาการรณรงค์ด้านรัฐสวัสดิการ  และเป็นหนึ่งในผู้ร่วมก่อตั้งพรรคอนาคตใหม่ |
| 28 | ศิววงศ์ สุขทวี | ที่ปรึกษาเครือข่ายองค์กรด้านประชากรข้ามชาติ  และเป็นสมาชิกผู้ร่วมก่อตั้งพรรคสามัญชน |
| 29 | ชลิต รัษฐปานะ | สมาชิกสหภาพคนทำงาน |
| 30 | ธนพงษ์ เชื้อเมืองพาน | ประธานกลุ่มสหภาพแรงงานย่านรังสิตและใกล้เคียง  ผู้ร่วมก่อตั้งเครือข่ายแรงงานเพื่อสิทธิประชาชน |
| 31 | นลัทพร ไกรฤกษ์ | นักศึกษาปริญญาโทสถาบันสิทธิมนุษยชนและสันติศึกษา  ทำงานร่วมกับเครือข่ายคนพิการ  และเป็นหนึ่งในผู้ร่วมก่อตั้งพรรคอนาคตใหม่ |
| 32 | ลักษมี สุวรรณภักดี | ประธานสหภาพแรงงานมอลลิเก้ เฮลท์ แคร์ |
| 33 | *ธนพร วิจันทร์* | ผู้ประสานงานเครือข่ายแรงงานเพื่อสิทธิประชาชน  *(ถูกตัดสิทธิ์)* |
| 34 | *บุญยืน สุขใหม่* | ประธานสภาองค์การลูกจ้างแรงงานสัมพันธ์แห่งประเทศไทย  *(ถอนตัวในเวลาต่อมา เพื่อดูแลการชุมนุมของสมัชชาคนจน)* |

### ฝ่ายนายจ้าง

มีผู้สมัครรับเลือกตั้งทั้งสิ้น 69 คน มีคุณสมบัติทั้งสิ้น 61 คน

ผลการเลือกตั้ง
--------------

เมื่อปิดการลงคะแนน พบว่าฝ่ายผู้ประกันตน มาใช้สิทธิ 18.36% จากที่ลงทะเบียนไว้ 854,065 คน ฝ่ายนายจ้าง มาใช้สิทธิ 46.82% จากที่ลงทะเบียน ไว้ 3,169 คน

### ฝ่ายผู้ประกันตน

### ฝ่ายนายจ้าง

ดูเพิ่ม
-------

* คณะกรรมการประกันสังคม
* สำนักงานประกันสังคม

อ้างอิง
-------

1. ↑  "ชวนลงทะเบียนเลือกตั้ง ฝ่ายผู้ประกันตน บอร์ดประกันสังคม ปี'66 ร่วมรักษาผลประโยชน์ของแรงงาน". *ประชาไท*. 20 ตุลาคม 2566.
2. ↑  "พระราชบัญญัติ ประกันสังคม (ฉบับท่ี ๔) พ.ศ. ๒๕๕๘". *สํานักงานคณะกรรมการกฤษฎีกา*. 22 มิถุนายน 2558.
3. ↑  "คสช.ปลดบอร์ด สปส. เครือข่ายผู้ประกันตนฯชี้ช่วยปฏิรูปให้โปร่งใส". *องค์การกระจายเสียงและแพร่ภาพสาธารณะแห่งประเทศไทย*. 8 พฤศจิกายน 2558.
4. ↑  ""วิษณุ" "อ้าง"คำสั่ง คสช.ห้ามกิจกรรมทางการเมือง เหตุไม่เลือกตั้งบอร์ดประกันสังคม". *มติชน*. 16 กุมภาพันธ์ 2561.
5. ↑  "คสช. ใช้ ม.44 ยกเลิกคำสั่งทิ้งท้าย 78 ฉบับ แต่มีเงื่อนไขเพียบ!". *ไอลอว์*. 20 กรกฎาคม 2562.
6. ↑  "เครือข่ายแรงงานฯ บุกสภา ยื่น จี้ กำหนดวันเลือกตั้ง "บอร์ด สปส." มิ.ย.นี้". *ไทยรัฐ*. 23 กุมภาพันธ์ 2565.
7. ↑  "เครือข่ายแรงงาน บุกประกันสังคม จี้ เลือกตั้งบอร์ดใหม่แทนชุด คสช. ชี้ เตะถ่วง 2 ปี ไม่คืบหน้า". *มติชน*. 7 กุมภาพันธ์ 2566.
8. ↑  "รมว.แรงงาน พร้อมจัดเลือกตั้ง "บอร์ดประกันสังคม" ครั้งแรก 24 ธ.ค.นี้". *ไทยรัฐ*. 29 กันยายน 2566.
9. ↑  "เปิดรับสมัครผู้แทนนายจ้าง-ลูกจ้าง สู่การเลือกตั้งเข้าบอร์ดประกันสังคม". *ประชาชาติ*. 6 ตุลาคม 2566.
10. ↑  "กมธ.พัฒนาการเมืองฯ รณรงค์เชิญชวนลงทะเบียนเลือกตั้งบอร์ดประกันสังคม". *ไทยรัฐ*. 27 ตุลาคม 2566. สืบค้นเมื่อ 29 ตุลาคม 2566. `{{cite news}}`: ตรวจสอบค่าวันที่ใน: `|access-date=` (help)CS1 maint: url-status (ลิงก์)
11. ↑  "เลือกตั้งบอร์ดประกันสังคม ขยายเวลาลงทะเบียนใช้สิทธิ ถึง 10 พ.ย.นี้". 3 พฤศจิกายน 2023. สืบค้นเมื่อ 10 พฤศจิกายน 2023.
12. ↑  "เปิดรายชื่อผู้สมัคร! ก่อนเลือกตั้งบอร์ดประกันสังคม 24 ธ.ค. 2566". *pptvhd36.com*. 2023-11-02.
13. ↑  "ข่าวประชาสัมพันธ์ - รายชื่อผู้สมัครรับเลือกตั้งผู้แทนฝ่ายผู้ประกันตนและผู้สมัครรับเลือกตั้งผู้แทนฝ่ายนายจ้าง :". *www.sso.go.th*.
14. ↑  "รายชื่อผู้สมัครกลุ่มสมาพันธ์สมานฉันท์แรงงานไทย". *www.facebook.com*.
15. ↑  "รายชื่อผู้สมัครกลุ่มประกันสังคมก้าวหน้า". *www.facebook.com*.
16. ↑  "ปิดหีบเลือกตั้งบอร์ดประกันสังคม รมว.แรงงาน ผิดหวัง! ยอดใช้สิทธิน้อยกว่าเป้า". *สำนักข่าวอินโฟเควสท์*. 24 December 2023. สืบค้นเมื่อ 24 December 2023.

แหล่งข้อมูลอื่น
---------------

* "พระราชบัญญัติประกันสังคม (ฉบับที่ ๔) พ.ศ. ๒๕๕๘" (PDF). *ราชกิจจานุเบกษา*. **132** (53 ก): 1–13. 22 มิถุนายน 2558.
* "ระเบียบกระทรวงแรงงาน ว่าด้วยหลักเกณฑ์และวิธีการเลือกตั้งผู้แทนฝ่ายนายจ้างและผู้แทนฝ่ายผู้ประกันตนเป็นกรรมการในคณะกรรมการประกันสังคม พ.ศ. ๒๕๖๔" (PDF). *ราชกิจจานุเบกษา*. **138** (152 ง): 1–22. 8 กรกฎาคม 2564.
* "ประกาศ หลักเกณฑ์ และคุณสมบัติ การเลือกตั้งผู้แทนฝ่ายนายจ้างและผู้แทนฝ่ายผู้ประกันตนเป็นกรรมการในคณะกรรมการประกันสังคม". *สำนักงานประกันสังคม*. 5 ตุลาคม 2566.`{{cite news}}`: CS1 maint: url-status (ลิงก์)